《绛守居园池》
元代·契玉立

绛邑旧名藩，牧守优鸿儒。逶迤山水中，旷达园池居。

雄并历晋魏，揖让隆唐虞。世远民俗漓，讼剧古道疏。

环列多馆墅，莽苍变丘墟。惨恻岁年深，牢落兵烬馀。

洄涟复亭构，花萼悬堂虚。祓禊引流觞，宾筵闻鼓竽。

锦香缀径溪，琅玕绕庭除。公暇寡接交，游观足清娱。

缅怀前哲人，冠盖秉钧枢。遗爱勒琬琰，清风生坐隅。

卉木均雨露，薮泽乐禽鱼。端来濯尘缨，咏歌登舞雩。

夕阳明翠巘，秋色淡红蕖。乡关动离思，云烟隔荒芜。

绣斧倦行羁，霜日烈修途。故园有松菊，盍用还菑畬。

作者简介：高昌人，居契辇河上，因以契为氏，字世玉。仁宗延祐五年进士，授翰林待制兼国史院编修。顺帝至正中，为泉州路达鲁花赤。考求图志，搜访旧闻，成《清源续志》二十卷。官至海北海南道肃政廉访使。工诗。有《世玉集》。